Guy Pearce

Guy Edward Pearce (* 5. október 1967,  Ely, Cambridgeshire, Anglicko) je anglický herec, ktorý je známy z filmov ako Dobrodružstvá Priscilly, kráľovnej púšte (1994), L. A. - Utajené skutočnosti (1997), Memento (2000), Časostroj (2002), Warholka (2006), Kráľova reč (2010), Prometheus (2012), Brimstone (2016), Votrelec: Covenant (2017), Domino (2019) a The Brutalist (2024). 

 Detstvo a mladosť 

Pearce sa narodil v októbri 1967 v Ely v Anglicku. Jeho otec bol pilotom vojenského letectva a matka učiteľkou. Má staršiu sestru Tracy. V detstve sa rodina presťahovala do Austrálie, kde jeho otec zahynul pri leteckej nehode, keď mal Pearce osem rokov.

Navštevoval Geelong College, venoval sa herectvu aj kulturistike a vo veku 16 rokov získal titul Junior Mr. Victoria. Koncom 80. rokov pracoval na seriáli Neighbours a počas štúdia mal aj svoje prvé filmové vystúpenie.

 Kariéra 

Pearce začal svoju hereckú kariéru v televízii, keď sa v roku 1986 stal známym vďaka seriálu Neighbours, kde stvárnil Mika Younga. K tejto ikonickej úlohe sa vrátil aj po desaťročiach – v roku 2022 pri pôvodnom finále seriálu a následne v obnovených dieloch v rokoch 2023 až 2024.

Jeho filmový prelom prišiel v roku 1994 rolou drag queen vo filme Dobrodružstvá Priscilly, kráľovnej púšte, kde hral po boku hercov ako Hugo Weaving a Terrence Stamp. Účinkovanie v tomto filme mu otvorilo dvere do medzinárodného filmu. Následne sa presadil v Hollywoode v oceňovaných snímkach ako L. A. - Utajené skutočnosti (1997), Memento (2000), Smrť čaká všade (2008) a Kráľova reč – posledné dve získali Oscara za najlepší film.

V roku 2006 stvárnil Andyho Warhola vo filme Warholka a v roku 2007 stvárnil Harryho Houdiniho vo filme Ilúzia lásky. 

V roku 2011 účinkoval v minisérii Mildred Pierce, pričom za svoj herecký výkon získal cenu Emmy Award. 

V rámci Marvel Cinematic Universe stvárnil v roku 2013 postavu Aldricha Killiana, vo filme Iron Man 3. V roku 2016 si zahral po boku hercov ako Colin Firth, Jude Law a Nicole Kidman vo filme Genius. O rok neskôr, spoločne s Michaelom Fassbenderom a Katherine Waterston si zahral vo filme Votrelec: Covenant, ktorý režíroval Ridley Scott.

V roku 2021 účinkoval v minisérii Mare z Easttownu a o rok neskôr spoločne s Damianom Lewisom, stvárnil hlavnú postavu v minisérii Špión medzi priateľmi. 

V roku 2024 zaznamenal Pearce výrazný kariérny úspech účinkovaním v ambicióznej historickej dráme The Brutalist, kde stvárnil komplexnú a morálne nejednoznačnú postavu Harrisona Leeho Van Burena po boku Adriena Brodyho. Jeho precízny, zdržanlivý a zároveň znepokojivý herecký výkon patril k najvýraznejším v celom filme a priniesol mu nomináciu na Academy Awards za najlepší mužský herecký výkon vo vedľajšej úlohe.

 Súkromný život 

Pearce sa v marci 1997 oženil s psychologičkou Kate Mestitzovou, s ktorou sa v októbri 2015 rozviedli. V tom istom roku chodil s holandskou herečkou Carice van Houten, s ktorou má syna (nar. august 2016); v januári 2025 sa potvrdilo, že sú už roky rozídení. 

Vo februári 2025 Pearce obvinil kolegu z filmu L. A. - Utajené skutočnosti, Kevina Spaceyho, zo sexuálneho obťažovania; Spacey na obvinenie reagoval videom na sociálnej sieti X, v ktorom Pearcovi odkázal, aby „dospel“ a že „nie je obeťou“. 

 Iné projekty 

 Externé odkazy 



 Zdroj 

Kategória:Anglickí filmoví herci
Kategória:Anglickí televízni herci
Kategória:Osobnosti z Cambridgeshire